PATVIRTINTA
Šiaulių Ragainės progimnazijos direktoriaus 
2026 m. rugpjūčio 19 d. įsakymu Nr. V-77(1.3.)

TARNYBINIŲ KOMANDIRUOČIŲ IŠLAIDŲ APMOKĖJIMO
ŠIAULIŲ RAGAINĖS PROGIMNAZIJOJE TAISYKLĖS

I SKYRIUS
BENDROSIOS NUOSTATOS

1. Tarnybinių komandiruočių išlaidų apmokėjimo Šiaulių Ragainės progimnazijoje taisyklės (toliau – Taisyklės) nustato Šiaulių Ragainės progimnazijos (toliau – Progimnazija) darbuotojų, dirbančių pagal darbo sutartis (toliau – darbuotojai), siuntimo į tarnybines komandiruotes ir su jomis susijusių išlaidų apmokėjimo tvarką.
2. Taisyklės parengtos vadovaujantis Lietuvos Respublikos darbo kodeksu, Lietuvos Respublikos Vyriausybės 2004 m. balandžio 29 d. nutarimu Nr. 526 „Dėl dienpinigių ir kitų komandiruočių išlaidų apmokėjimo“ ir kitais komandiruotes reglamentuojančiais teisės aktais.
3. Tarnybine komandiruote (toliau – komandiruotė) laikomas darbuotojo išvykimas iš nuolatinės darbo vietos Progimnazijos direktoriaus ar jo įgalioto asmens siuntimu atlikti darbo funkcijų, vykdyti tarnybinio pavedimo ar tobulinti kvalifikacijos.
4. Komandiruotės metu darbuotojui paliekama darbo vieta (pareigos) ir darbo užmokestis. Į komandiruotės laiką įeina kelionės į darbdavio nurodytą darbo vietą ir atgal laikas.
5. Siuntimas į komandiruotę įforminamas Progimnazijos direktoriaus ar jo įgalioto asmens sprendimu (įsakymu, rezoliucija ar kitu Progimnazijoje taikomu būdu). Sprendime nurodomi darbuotojo vardas, pavardė, pareigos, komandiruotės dienos, vieta (vietos), komandiruotės tikslas, Progimnazijos apmokamos komandiruotės išlaidos ir, jeigu mokamas, komandiruotės išlaidų avansas. Jeigu komandiruotėje naudojama transporto priemonė, kai pagal teisės aktus būtina nurodyti jos duomenis, sprendime nurodoma transporto priemonės markė, modelis ir valstybinis numeris.
6. Jeigu dėl objektyvių priežasčių iš komandiruotės grįžtama vėliau negu sprendime dėl siuntimo į komandiruotę nurodytą paskutinę komandiruotės dieną, į komandiruotės laiką įskaitomas faktinio grįžimo iš komandiruotės laikas.
7. Komandiruotės išlaidos, kurias pagal teisės aktus apmoka kita institucija, organizacija ar projekto vykdytojas, Progimnazijos lėšomis antrą kartą nekompensuojamos.

II SKYRIUS
DIENPINIGIŲ MOKĖJIMAS

8. Dienpinigiai darbuotojams mokami Lietuvos Respublikos teisės aktuose nustatytais dydžiais ir tvarka. Progimnazija nenustato mažesnių ar didesnių dienpinigių dydžių, negu nustatyta taikomuose teisės aktuose.
9. Kai komandiruotės pirma ir (arba) paskutinė diena trunka trumpiau negu 4 valandas, už šias dienas mokami dienpinigiai, apskaičiuoti taikant 20 procentų teisės aktuose nustatyto dienpinigių dydžio.
10. Kai darbuotojas siunčiamas į komandiruotę Lietuvos Respublikos teritorijoje, dienpinigiai mokami tik tuo atveju, jeigu komandiruotė trunka ilgiau negu vieną komandiruotės dieną.
11. Vykstant į komandiruotę į užsienio valstybę ar kelias užsienio valstybes, dienpinigiai apskaičiuojami pagal Lietuvos Respublikos Vyriausybės nustatytus maksimalius dienpinigių dydžius ir jų mokėjimo taisykles.
12. Jeigu renginio organizatorius darbuotojui išmoka dienpinigius ar kitaip visiškai atlygina išlaidas, kurioms padengti skiriami dienpinigiai, Progimnazija už tą patį laikotarpį dienpinigių nemoka. Jeigu organizatorius išmoka dalį dienpinigių, Progimnazija moka tik teisės aktų nustatyta tvarka apskaičiuotą skirtumą.

III SKYRIUS
KOMANDIRUOČIŲ Į UŽSIENIO VALSTYBES IŠLAIDŲ APMOKĖJIMAS

13. Kai darbuotojas siunčiamas į komandiruotę į užsienio valstybę (valstybes, miestą), jam, laikantis teisės aktuose nustatytų sąlygų ir normų, gali būti apmokamos šios su komandiruote susijusios išlaidos:
13.1. dienpinigiai;
13.2. gyvenamojo ploto nuomos išlaidos;
13.3. transporto išlaidos, susijusios su komandiruotės tikslais: kelionės į komandiruotės vietą ir grįžimo iš jos, transporto užsienio valstybės teritorijoje, taip pat nuvykimo Lietuvos Respublikos teritorijoje į oro ar jūrų uostą, geležinkelio ar autobusų stotį ir parvykimo iš jų;
13.4. taksi, keleivių vežimo už atlygį pagal užsakymą ir dalijimosi automobiliu paslaugų išlaidos – teisės aktuose nustatytais atvejais. Kitais atvejais tokios išlaidos apmokamos tik tada, kai jų naudojimas objektyviai būtinas komandiruotės tikslui pasiekti ir tam iš anksto pritaria Progimnazijos direktorius ar jo įgaliotas asmuo; kai išankstinio pritarimo dėl objektyvių aplinkybių gauti nebuvo galima, sprendimas dėl išlaidų apmokėjimo priimamas darbuotojui pateikus motyvuotą paaiškinimą;
13.5. dokumentų, susijusių su išvykimu, tvarkymo išlaidos, įskaitant kelionių draudimą;
13.6. mokėjimo už kelius, transporto priemonės draudimo ir teisės aktuose numatyto civilinės atsakomybės draudimo išlaidos;
13.7. komandiruotės metu sunaudotų degalų ar elektros energijos įsigijimo išlaidos, apskaičiuojamos pagal komandiruotės metu nuvažiuotų kilometrų skaičių ir Progimnazijos patvirtintas atitinkamos transporto priemonės degalų ar elektros energijos sunaudojimo normas, kai komandiruotėje teisėtai naudojama Progimnazijos, išsinuomota, pagal panaudos sutartį perduota arba darbuotojo transporto priemonė;
13.8. ryšių (pašto ir telekomunikacijų) išlaidos;
13.9. automobilių stovėjimo ir saugojimo aikštelėse išlaidos;
13.10. vykstant į konferenciją, seminarą, simpoziumą, parodą ar kitą renginį – registracijos mokesčio ar bilietų į renginį pirkimo išlaidos;
13.11. valiutos keitimo kredito įstaigoje išlaidos, kai valiuta skirta apmokėti kompensuojamoms komandiruotės išlaidoms;
13.12. kitos su komandiruote susijusios būtinos ir teisės aktuose leidžiamos apmokėti išlaidos, įskaitant komisinius atlyginimus, miesto (ekologinius) mokesčius, registracijos į reisą, registruoto bagažo, bagažo saugojimo, sėdimosios vietos pasirinkimo transporto priemonėje, būtinų skiepų, testų ir vaistų nuo užkrečiamųjų ligų, greitosios patikros oro uoste bei kelionės į komandiruotę organizavimo paslaugos išlaidas.
14. Neapmokamos asmeninio pobūdžio išlaidos, nesusijusios su komandiruotės tikslu, įskaitant papildomo maitinimo (išskyrus teisės aktuose leidžiamas apgyvendinimo dokumentuose nurodytas pusryčių išlaidas), asmens higienos, grožio, sveikatinimosi ir kitas asmenines paslaugas.

IV SKYRIUS
KOMANDIRUOČIŲ LIETUVOS RESPUBLIKOS TERITORIJOJE IŠLAIDŲ APMOKĖJIMAS

15. Kai darbuotojas siunčiamas į komandiruotę Lietuvos Respublikos teritorijoje, jam, laikantis teisės aktuose nustatytų sąlygų, gali būti apmokamos šios išlaidos:
15.1. dienpinigiai – Taisyklių 10 punkte nustatytu atveju;
15.2. gyvenamojo ploto nuomos išlaidos;
15.3. transporto išlaidos, susijusios su komandiruotės tikslais: kelionės į komandiruotės vietą ir grįžimo iš jos, transporto komandiruotės vietovėje, taip pat nuvykimo į geležinkelio ar autobusų stotį ir parvykimo iš jos;
15.4. taksi, keleivių vežimo už atlygį pagal užsakymą ir dalijimosi automobiliu paslaugų išlaidos – teisės aktuose nustatytais atvejais. Kitais atvejais tokios išlaidos apmokamos tik tada, kai jų naudojimas objektyviai būtinas komandiruotės tikslui pasiekti ir tam iš anksto pritaria Progimnazijos direktorius ar jo įgaliotas asmuo; kai išankstinio pritarimo dėl objektyvių aplinkybių gauti nebuvo galima, sprendimas dėl išlaidų apmokėjimo priimamas darbuotojui pateikus motyvuotą paaiškinimą;
15.5. komandiruotės metu sunaudotų degalų ar elektros energijos įsigijimo išlaidos, apskaičiuojamos pagal komandiruotės metu nuvažiuotų kilometrų skaičių ir Progimnazijos patvirtintas atitinkamos transporto priemonės degalų ar elektros energijos sunaudojimo normas, kai komandiruotėje teisėtai naudojama Progimnazijos, išsinuomota, pagal panaudos sutartį perduota arba darbuotojo transporto priemonė;
15.6. ryšių (pašto ir telekomunikacijų) išlaidos;
15.7. vykstant į konferenciją, seminarą, simpoziumą, parodą ar kitą renginį – registracijos mokesčio ar bilietų į renginį pirkimo išlaidos;
15.8. vietinės rinkliavos;
15.9. automobilių stovėjimo ir saugojimo aikštelėse komandiruotės vietovės teritorijoje išlaidos.


V SKYRIUS
IŠLAIDŲ PAGRINDIMAS IR ATSISKAITYMAS UŽ KOMANDIRUOTĘ

16. Komandiruotės išlaidos, išskyrus dienpinigius, apmokamos, kai darbuotojas pateikia išlaidas įrodančius finansinės apskaitos dokumentus.
17. Kai išlaidas įrodantys finansinės apskaitos dokumentai darbuotojui neišrašomi, išlaidos gali būti apmokamos, jeigu darbuotojas pateikia kitus išlaidų pagrindimo dokumentus ir (ar) motyvuotą paaiškinimą, iš kurių galima nustatyti išlaidų tikrumą, dydį, pobūdį ir ryšį su komandiruote. Sprendimą tokius dokumentus laikyti tinkamais patirtoms komandiruotės išlaidoms pagrįsti priima Progimnazijos direktorius ar jo įgaliotas asmuo.
18. Grįžęs iš komandiruotės darbuotojas per 3 darbo dienas privalo pateikti Progimnazijai komandiruotės metu patirtų faktinių išlaidų ataskaitą ir išlaidų pagrindimo dokumentus. Jeigu darbuotojui buvo išmokėtas avansas, per tą patį terminą grąžinamas nepanaudotas avanso likutis.
19. Grįžęs iš komandiruotės darbuotojas per 3 darbo dienas pateikia komandiruotės rezultatų ataskaitą pagal Taisyklių priede nustatytą formą, kurioje nurodo atliktas užduotis, įvykdytus pavedimus ir pasiektus komandiruotės tikslus. Užpildyta ataskaita siunčiama iš darbuotojo oficialaus Progimnazijos elektroninio pašto adreso Progimnazijos direktoriui jo oficialiu Progimnazijos elektroninio pašto adresu. Jeigu ši informacija jau pateikta kitame Progimnazijai prieinamame dokumente ar informacinėje sistemoje, atskiros komandiruotės rezultatų ataskaitos pateikti nereikia.

VI SKYRIUS
BAIGIAMOSIOS NUOSTATOS

20. Klausimai, kurių nereglamentuoja šios Taisyklės, sprendžiami vadovaujantis Lietuvos Respublikos darbo kodeksu, Lietuvos Respublikos Vyriausybės 2004 m. balandžio 29 d. nutarimu Nr. 526 „Dėl dienpinigių ir kitų komandiruočių išlaidų apmokėjimo“ ir kitais galiojančiais teisės aktais.
21. Pasikeitus šiose Taisyklėse nurodytiems teisės aktams, taikomos aktualios tų teisės aktų nuostatos.
22. Taisyklės įsigalioja 2026 m. spalio 1 d.
________________________






Tarnybinių komandiruočių išlaidų apmokėjimo
Šiaulių Ragainės progimnazijoje taisyklių
priedas
KOMANDIRUOTĖS REZULTATŲ ATASKAITA

Darbuotojo vardas, pavardė: 
Pareigos: 
Komandiruotės vieta:
Komandiruotės data / laikotarpis:
Komandiruotės tikslas:
Atliktos užduotys ir įvykdyti pavedimai (jei buvo):
Pasiekti komandiruotės tikslai:
Ataskaitos pateikimo data: 

Užpildyta ataskaita per 3 darbo dienas nuo grįžimo iš komandiruotės siunčiama iš darbuotojo oficialaus Progimnazijos elektroninio pašto adreso Progimnazijos direktoriui jo oficialiu Progimnazijos elektroninio pašto adresu.

______________________
